Die vlinderstoel, ook bekend as die BKF-stoel of Hardoy-stoel, is 'n stoel wat uit 'n metaalraam, met 'n groot stuk vel wat daaraan gehang word, bestaan. Die vier hoeke van die leervel word oor die twee boonste en twee onderste punte van die raamwerk gehaak. Sodoende word 'n hangmatvormige sitplek, met 'n vlindervormige voorkoms geskep. Die raamwerk van die stoel word oor die algemeen swart geverf. Die hangmatvormige sitgedeelte was oorspronklik van leer, maar kan ook van seilstof of ander materiale gemaak word. Omdat die stoel opvoubaar is, is dit gewild as 'n draagbare stoel vir ontspanningsdoeleindes. Die vlinderstoel is in 1938 in Buenos Aires, Argentinië deur die argitekte Antonio Bonet, Juan Kurchan en Jorge Ferrari Hardoy [es] ontwerp. Hulle het saam met Le Corbusier se ateljee gewerk, en het die argitektoniese kollektief, Grupo Austral [es] in Buenos Aires daargestel. Die stoel is vir 'n woonstelgebou, wat hulle in Buenos Aires ontwerp het, ontwikkel. Op 6 Maart 1940 het 'n foto van die stoel in die Amerikaanse publikasie Retailing Daily verskyn, waar dit beskryf is as 'n 'nuutgevonde Argentynse gemakstoel ... vir sit tydens siesta'.